Návrh na začatie prejudiciálneho konania, ktorý podal Nederlandstalige rechtbank van eerste aanleg te Brussel (Belgicko) 27. júna 2016 – trestné konanie proti Wamo BVBA, Luc Cecile Jozef Van Mol
(vec C-356/16)
Jazyk konania: holandčina
Vnútroštátny súd, ktorý podal návrh na začatie prejudiciálneho konania
Nederlandstalige rechtbank van eerste aanleg te Brussel
Účastníci trestného konania pred vnútroštátnym súdom
Wamo BVBA, Luc Cecile Jozef Van Mol
Prejudiciálna otázka
Má sa smernica Európskeho parlamentu a Rady 2005/29/ES z 11. mája 2005 o nekalých obchodných praktikách podnikateľov voči spotrebiteľom na vnútornom trhu1 vykladať v tom zmysle, že bráni vnútroštátnemu zákonu, ktorým sa zakazuje fyzickým alebo právnickým osobám šíriť reklamu v súvislosti so zákrokmi estetickej chirurgie alebo nechirurgickými zákrokmi estetickej medicíny, ako to stanovuje článok 20/1 Wet tot regeling van de vereiste kwalificaties om ingrepen van niet-heelkundige esthetische geneeskunde en esthetische heelkunde uit te voeren en tot regeling van de reclame en informatie betreffende die ingrepen (zákona, ktorým sa upravuje kvalifikácia potrebná na uskutočňovanie nechirurgických zákrokov estetickej medicíny a estetickej chirurgie, ako aj reklama a informácie súvisiace s týmito zákrokmi) z 23. mája 2013 (Moniteur belge z 2. júla 2013), ktorý bol zavedený Wet houdende diverse bepalingen inzake gezondheid (zákonom o rôznych ustanoveniach v oblasti zdravia) z 10. februára 20142 (Moniteur belge z 30. apríla 2014)?
____________
1 Smernica Európskeho parlamentu a Rady 2005/29/ES z 11. mája 2005    o nekalých obchodných
praktikách podnikateľov voči spotrebiteľom na vnútornom trhu, a ktorou sa mení a dopĺňa smernica
Rady 84/450/EHS, smernice Európskeho parlamentu a Rady 97/7/ES, 98/27/ES a 2002/65/ES a
nariadenie Európskeho parlamentu a Rady (ES) č. 2006/2004 (Ú. v. EÚ L 149, 2005, s. 22).
2 Pozn. prekladateľa: správne by bolo: 10. apríla 2014.